Anmeldelse:Kjepp i hjula 

Forvent ikke julestemning om du tar turen til Edderkoppen i adventstiden. 

Med: 
Vazelina Bilopphøggers og Fridtjof (Øivind Blunck) 

Sted: Edderkoppen, Oslo. 
Spilles frem til 15.desember 

Der er det nemlig skrint med julestemning, men stint med nostalgi i form av gamle sanger og gamle vitser. 

Bilopphøggerne fra Toten serverer egentlig bare gamle bildeler. 
Sine egne mest kjente sanger krydrer de tross alt med høydepunkter fra sin tolv år gamle «Hjulkalender»-plate - komplett med «Riverdæns» som egentlig bare avslører hvorfor Eldar Vågan forsvant fra «Skal vi danse» før finalen - og en fin Vågan-versjon av Prøysens «Romjulsdrøm», men et helhetlig julete show blir det aldri. 
Akkurat dèt burde man kunne forvente når man inviteres til et nytt juleshow. 

Øivind Bluncks notoriske kåtskalk-figur Fridtjof er også blottet for juletematikk. 

Men vi får selvfølgelig trimmet lattermuskulaturen til årets hedersprisvinner under Komiprisen og Tande-Ps tekster kan fremdeles være så drøye at du ikke helt vet om du skal le eller vemmes. 

Likevel føles vitsene litt for velkjente, selv i Fridtjof-sammenheng, og han bidrar definitivt ikke til at vi får øye på en gjennomgående rød tråd som - igjen - skal minne oss om at dette er et juleshow. 

Tross manglende julefølelse, er det alltid en trivselsfaktor å oppleve Vazelina Bilopphøggers fra en scene. 
Og Fridtjof vil garantert slå godt an hos sesongens julebordgjester. 

Men putt en pepperkake på innerlomma dersom du vil smake på julen på Edderkoppen de neste ukene. 
